བོད་ཀྱི་སྲོལ་རྒྱུན་ལ་སྐད་ཡིག་ནི་མིང་དང་ཡི་གེའི་ནང་དོན་དང་དག་ཆ་དང་།བརྡ་སྤྲོད་སུམ་རྟགས་ཙམ་ལ་ངོས་འཛིན་པའི་སྟབས་ཀྱིས།ང་ཚོས་རྩོམ་རིག་གིས་སྐད་ཡིག་བསླབ་བྱ་ལ་ཐོན་པའི་རིན་ཐང་ལ་དོ་སྣང་མ་བྱས་པ་ཡིན།དེང་སང་འཛམ་གླིང་ཡོངས་ཀྱིས་ཁས་ལེན་པའི་སྐད་ཡིག་སློབ་ཁྲིད་ཀྱི་ལས་འགན་ནི་ཡི་གེ་བཞི་སྟེ།འབྲི།ཀློགཉན།བཤད་བཞི་ཡིན།འབྲི་བ་སྟེ།ཡི་གེ་དག་པར་འབྲི་ཤེས་པ་དང་།རྩོམ་ཡིག་འབྲི་ཤེས་པ།ཀློག་པ་སྟེ།ཡི་གེ་སྒྲ་དག་པར་ཀློག་ཤེས་པ་དང་།དཔེ་ཆ་ཀློག་ཤེས་ཤིང་དོན་གོ་བ།ཉན་པ་སྟེ།གཏམ་དང་སྒྲུང་ལ་ཉན་ཤེས་ཤིང་དོན་གོ་བ།བཤད་པ་སྟེ།སྐད་ཆ་སྨྲ་བརྗོད་དག་ཅིང་བརྒྱུད་རིམ་ལྡན་པར་བཤད་ཤེས་པ་བཅས་ཡིན།དེའི་སྟབས་ཀྱིས་སྐད་ཡིག་གིས་སློབ་མའི་འབྲི་ཀློག་ཉན་བཤད་བཞིའི་ནུས་པ་སྐྱེད་སྲིང་བྱེད་པ་རྩ་བའི་ལས་འགན་དུ་བྱས་ནས་སློབ་གསོ་བྱེད་དགོས་པ་ཡིན།རྩོམ་རིག་ནི་སྐད་ཆ་ཡིན་པ།ཡི་གེ་ཡིན་པ།སྒྲུང་ཡིན་པ།རྩོམ་ཡིན་པ་བཅས་ཀྱི་ཆ་ནས་སློབ་མའི་འབྲི་ཀློག་ཉན་བཤད་བཞིའི་ནུས་པ་སྐྱེད་སྲིང་བྱེད་པར་ནུས་པ་གལ་ཆེན་འདོན་ཐུབ་པ་དང་།དེའི་ཚབ་གཞན་གྱིས་བྱེད་མི་ཐུབ་པ་ཡིན།